Heigo Teder
Heigo Teder (sündinud 18. juulil 1981 Jõgeval) on eesti kultuurikorraldaja. Ta on lõpetanud 1999. aastal Jõgeva Gümnaasiumi ja 2003. aastal Tartu Ülikooli Viljandi kultuuriakadeemia teatrikateedri 4. lennus näitleja erialal, kursuse juhendaja oli Kalju Komissarov. Töötanud 2003–2006 Ugala teatris trupijuhina, 2006–2014 Rakvere teatris projektijuhina ja 2014–2021 Ugala teatris korraldusjuhina. 2021. aastast on ta SA Tartu 2024 produktsiooni koordinaator. Produtseerinud ja korraldanud teatrilavastusi, suvelavastusi, festivale, sariüritusi, aktsioone ja kontserte (olnud muu hulgas ka Eesti Vabariigi aastapäeva kontserdi ja Eesti presidendi T. H. Ilvese vastuvõtu produtsent Jõhvis 2008 ja Eesti Vabariigi aastapäeva kontserdi ja Eesti presidendi Kersti Kaljulaidi vastuvõtu korraldusjuht Viljandis 2020). Eesti teatri aastaauhindade tehniliste töötajate auhinna žürii liige (žürii esimees 2019–2020). Eesti Näitlejate Liidu liige. Olnud Tartu Ülikooli Viljandi Kultuuriakadeemia üliõpilasesinduse president (2002–2003).